b'\n_START_ARTICLE_\nCranwell\n_START_PARAGRAPH_\nCranwell on noin 3000 asukkaan kyl\xc3\xa4 Lincolnshiress\xc3\xa4, Englannissa. Sen liepeill\xc3\xa4 toimii ilmavoimien koulutuskeskus._NEWLINE_Kyl\xc3\xa4n kirkko on per\xc3\xa4isin 900-luvulta, ja sit\xc3\xa4 edelsi asutus mahdollisesti kuningas Alfred Suuren ajoilta 800-luvulta. Vanhimmasta kyl\xc3\xa4st\xc3\xa4 on j\xc3\xa4ljell\xc3\xa4 en\xc3\xa4\xc3\xa4 kirkko ja kyl\xc3\xa4n keskustassa seisova muistoristi, jonka juurelta luettiin aikoinaan t\xc3\xa4rkeit\xc3\xa4 kuulutuksia._NEWLINE_Royal Air Force College Cranwell on Britannian ilmavoimien historian kannalta keskeinen paikka. Se oli luultavasti maailman ensimm\xc3\xa4inen sotilasilmailun koulutuskeskus. Keskuksen rakentaminen alkoi vuonna 1915 keskell\xc3\xa4 ensimm\xc3\xa4ist\xc3\xa4 maailmansotaa. Koulutustoiminnan lis\xc3\xa4ksi tukikohdassa toimi sotilassairaala, ja siell\xc3\xa4 kehitettiin uusia lentokoneita. Britannian ensimm\xc3\xa4inen suihkulentokone l\xc3\xa4hti ensilennolleen Cranwellista vuonna 1941.'